钦定古今图书集成/明伦汇编/官常典/第518卷 > 尼厖古钞兀
## 钦定古今图书集成/明伦汇编/官常典/第518卷 > 尼厖古钞兀

按《金史》本传：“钞兀，曷速馆人。初为大㚖扎也，补元帅
府通事。宋将韩世忠率军数万围邳州，钞兀将轻骑
数百，与侦人数辈间道往救之，败敌兵六千。翌日，宋
兵复围下邳，钞兀复败之。宋人攻济州，夺战舰略尽。
是时，钞兀往宿州，分蒲鲁虎军还至大河，与敌遇，力
战败之，尽复战舰。王师复河南，宋别将田胡陵夜袭”
孛堇布辉营，士卒尽没，钞兀从东平总管并力战却
之。元帅府赏以银币。钞兀勇敢，善伺敌虚实，以此屡
捷。帅府承制，加忠显校尉，为蕃部秃里，赐钱万贯、币
帛三百疋、衣一袭、马二匹。将之官，河间尹大㚖白于
元帅，请留钞兀以给边事，许之，复赐钱万贯、银三百五十两、重彩三百端、马三匹。录功授庆阳少尹。海陵
将伐宋而契丹反，召入，谕之曰：“汝久在边陲，屡立战
功。昨遣枢密使仆散忽土、留守石抹怀忠等讨契丹，
师久无功，已寘诸法。今命汝与都统白彦敬、副统纥
石烈志宁进讨。”因赐具装厩马四匹。钞兀与彦敬等
至北京，未能进。会世宗即位辽阳，钞兀迎谒，迁辅国
上将军，与都统吾札忽、副统浑讨窝斡。钞兀行至窊
历，与窝斡遇，左军小却，钞兀挺枪驰入其阵，手杀二
十馀人，贼乃退。元帅仆散忠义自花道追之，钞兀以
前锋追及于陷泉，遂大败之。事平，迁西北路招讨使，
改东北路。钞兀与完颜思敬有隙，思敬为东京留守，
奉诏至招讨司，钞兀不出饯。世宗闻之，遣使切责之
曰：“卿本大㚖扎也，起身细微，受国厚恩，累历重任，乃
以私憾不饯诏使，当内省自讼，后勿复尔，朕不能再
三曲恕汝也。”既而思敬为平章政事，北路招讨使钞
兀以私取诸部进马，事觉被逮，将走京师。钞兀为人
尚气，次海滨县，慨然曰：“吾岂能为思敬辱哉！”遂缢而
死。十九年，诏以钞兀旧功，授其子和尚世袭“布辉猛
安”、徒胡眼谋克。